<classify> SERIKALI imetangaza Desemba 8, kila mwaka kuwa ni Siku ya Kampeni ya Uzalendo kama njia ya kumuenzi Baba wa Taifa, Hayati Mwalimu Julius Nyerere.Hayo yalisemwa jana na Mkurugenzi Maendeleo ya Sanaa katika Wizara ya Habari, Utamaduni, Sanaa na Michezo, Leah Kihimbi wakati wa mkutano na waandishi wa habari.Kihimbi amesema mwaka jana Makamu wa Rais, Samia Suluhu Hassan kwa niaba ya Rais John Magufuli alizindua kampeni ya uzalendo kitaifa jijini Dodoma.Alisema awali siku hiyo ilikuwa ikiadhimishwa Oktoba 14, wakati wa kumbukizi ya kifo cha Baba wa Taifa, Hayati Mwalimu Julius Nyerere ambayo pia huwa wanazima Mwenge wa Uhuru, lakini kutokana na ukubwa wa jambo hilo waliomba kampeni hiyo iwe ikifanyika Desemba 8 kila mwaka wakakubaliwa.Alisema kampeni hiyo kuanzia sasa itakuwa ikiadhimishwa Desemba 8 kama siku maalum ya uzalendo.Kampeni hii ni matokeo ya ushirikiano wa Wizara ya Habari, Utamaduni, Sanaa na Michezo na wadau na ni endelevu na itakuwa jukwaa la Watanzania kila mwaka kutafakari, kubadilishana mawazo na kukumbushana kuhusu ulinzi wa rasilimali za Taifa na uimarishaji wa misingi ya uzalendo na utaifa, alisema.Alisema kaulimbiu ya maadhimisho hayo itakuwa Kiswahili uhai wetu, utashi wetu. Alisema wizara imeandaa mdahalo Ukumbi wa Chuo Kikuu cha Mtakatifu John ili kumuenzi muasisi wa uzalendo, Mwalimu Nyerere.Wizara itafanya mhadhara mkubwa ambao utahusisha mada kuhusu uzalendo ikiwemo mada ya maisha na uongozi wa hayati Baba wa Taifa, Mwalimu Julius Nyerere yanayoakisi uzalendo na utaifa, alieleza.Mada nyingine zitakuwa ni Dhima ya uzalendo na utaifa katika maendeleo ya uchumi wa viwanda na mchango wa lugha ya Kiswahili katika kukuza uzalendo na utaifa.Alisema mgeni rasmi katika mdahalo huo atakuwa Mkuu wa Mkoa wa Dodoma, Dk Binilith Mahenge na utahudhuriwa na wanafunzi wa vyuo na shule za sekondari, wizara, viongozi wa dini na wananchi.Aliyataja baadhi ya mambo yenye viashiria vya kukosa uzalendo kuwa ni rushwa, matumizi ya dawa za kulevya, vijana kutofanya kazi, ubinafsi na vijana na watoto kutowapisha watu wazima kwenye daladala.  <topic>: KITAIFA 